Áhrif verkfalla líkleg til að leggjast þungt á ferðaþjónustu . Jafnvel þótt ekki komi til verkfalla gæti verkfallsboðun stéttarfélaga ein og sér orðið til þess að erlendir ferðamenn afbóki ferðir til Íslands . Algjör óvissa er uppi á íslenskum vinnumarkaði á meðan enn nást ekki samningar milli atvinnurekenda og launþega og forystumenn verkalýðshreyfingarinnar hafa enn ekki slegið verkfall út af borðinu . Mikið er undir , því kjarasamningar tugþúsunda starfsmanna eru lausir og því ljóst að verkföll hefðu mikil og lamandi áhrif á samfélagið . Það er flókið mál að reikna út og greina þjóðhagsleg áhrif þess að fjölmennar stéttir launafólks leggja niður störf eins og raunin getur orðið . Það má þó ljóst vera að afleiðingarnar yrðu miklar enda telja aðildarfélög Starfsgreinasambandsins ( SGS ) um 57 þúsund félagsmenn . Útfærsla á mögulegum verkföllum er aukinheldur óljós , það er hvort um allsherjarverkfall verði að ræða eða afmörkuð skæruverkföll eins og formaður VR , Ragnar Þór Ingólfsson , hefur viðrað . Karpað er um mörg atriði og ljóst er að allt þarf að ganga upp ef samningar eiga að nást . Venju samkvæmt er launaliðurinn fyrirferðarmestur en deilt er um önnur atriði á borð við tillögur Samtaka atvinnulífsins sem ganga út á að fella niður neysluhlé úr vinnutíma launafólks og vinnudagurinn styttist sem því nemur . Þá er lagt til að deilitala dagvinnu fari úr 173,33 tímum í 160 tíma og yfirvinnuálag breytist úr 80 prósentum í 66 . Þessu til viðbótar liggur fyrir að SA vill að dagvinnutímabilið lengist með þeim hætti að hægt sé að vinna á dagvinnutaxta á tímabilinu 06.00 til 19.00 á kvöldin og að uppgjörstímabil til útreiknings á yfirvinnu verði á þriggja mánaða tímabili . Þessar hugmyndir hafa ekki hlotið hljómgrunn verkalýðshreyfingarinnar . SA hafa lagt fram tilboð í kjaradeilunni sem verkalýðsfélögin liggja yfir og er svara að vænta frá þeim á fundi hjá ríkissáttasemjara í dag . En jafnvel þótt þessir aðilar nái saman eru fjölmörg atriði sem standa uppi á ríkisstjórnina að leysa svo að kapallinn gangi upp . Viðbrögð verkalýðshreyfingarinnar hafa verið hörð og Aðalsteinn Árni Baldursson , formaður Framsýnar , stéttarfélags , kallaði skýringar bankaráðs Landsbankans á launahækkuninni „ bull “ . Meirihluti tilbúinn í verkfall Fréttir af 82% launahækkun bankastjóra Landsbankans voru síst til þess fallnar að lægja öldurnar . Viðbrögð verkalýðshreyfingarinnar hafa verið hörð og Aðalsteinn Árni Baldursson , formaður Framsýnar , stéttarfélags , kallaði skýringar bankaráðs Landsbankans á launahækkuninni „ bull “ en hann leiðir viðræður SGS við SA sem snúa að störfum í ferðaþjónustu . Í nýlegri könnun sem Gallup lét framkvæma meðal félagsmanna Eflingar , stéttarfélags kemur fram mikill stuðningur við kröfugerð félagsins . Tæplega 80% félagsmanna telja hana sanngjarna og sama hlutfall félagsmanna lýsir sig reiðubúið til að fara í verkfall til að knýja fram kröfur sínar . Verkfallsboðun ein og sér er sterkt vopn Aðspurður um hvaða áhrif langvarandi vinnustöðvun gæti haft á þjóðarbúið svaraði Viðar Þorsteinsson , framkvæmdastjóri Eflingar , því til að þau gætu orðið mikil . Hann vakti þó sérstaklega athygli á því að ekki þyrfti að koma til vinnustöðvunar til þess að efnahagslegra áhrifa færi að gæta . „ Bara það eitt að boða verkfall getur strax farið að hafa mjög mikil áhrif , t.d. ef við lítum til ferðamannabransans . Við erum með mjög margt fólk sem starfar á hótelum . “ „ Það ber að hafa í huga að það er alltaf aðdragandi að verkföllum . Það þarf að fara með þau í kosningu og svo er sjö daga lágmarksfrestur frá því að verkfall er boðað og þangað til það hefst . Á þeim tíma hafa samningsaðilar tækifæri til að bregðast við , “ segir hann og bætir strax við : „ Svo er vert að hafa í huga að núna er það þannig hjá okkur í Eflingu að mjög stór hluti félagsmanna vinnur í geirum sem eru þannig að ekki þarf beinlínis að fara í verkfall . Bara það eitt að boða verkfall getur strax farið að hafa mjög mikil áhrif , t.d. ef við lítum til ferðamannabransans . Við erum með mjög margt fólk sem starfar á hótelum , “ útskýrir Viðar og bendir á að ákveðin lögmál gildi í t.d. hótelrekstri . Gestir bóka gistingu gjarna með löngum fyrirvara og fréttir af yfirvofandi verkföllum eða öðrum þáttum gætu orðið til þess að fólk hugsi sig tvisvar um áður en það pantar gistingu . Þannig gæti í versta falli orðið talsverð fækkun á komum ferðamanna til Íslands . „ Þannig getur verkfallsboðun ein og sér haft gríðarleg áhrif , “ segir Viðar .